་སྣོད་བཅུད་ཞིང་ཁམས་ཐམས་ཅད་སྦྲ་གུར་གྱི་ཆོན་ཐག་སྡུད་པ་ལྟར། སྐུའི་བཀོད་པར་བསྡུས་ཤིང་། ཡུམ་ཉིད་ཡབ་ལ་བསྡུས། གཙོ་བོ་སྔགས་འཁོར་ལ། སྔགས་འཁོར་ཐུགས་སྲོག་ལ། ཐུགས་སྲོག་ཡིག་འབྲུ་མི་དམིགས་པས་རྒྱས་འདེབས་གནང་བ་དང་བསྟུན། སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་སྐྱེ་འགག་གནས་གསུམ་འགྲོ་འོང་གི་མཐའ་ཐམས་ཅད་དང་བྲལ་བ་འུབ་ཆུབ་བློ་འདས་ཆེན་པོའི་ངང་དུ་བསྡུས་པའི་རྟགས་སུ་ཕྱག་གཡས་པས་སེ་གོལ་ལན་གསུམ་ཏོག་པ་གནང་། དེ་ནས་འཁོར་འདས་ཀྱི་ཆོས་ཐམས་ཅད་དབྱེར་མེད་ཟུང་འཇུག་ཆེན་པོའི་བརྡར་ཕྱག་གཉིས་ཐུགས་ཁར་བསྣོལ་ཏེ། དགོངས་པ་ཆོས་དབྱིངས་སུ་ཐིམ་མོ། ༈ །ཚད་མེད་ཐུགས་རྗེ་ཡངས་པའི་དཀྱིལ་འཁོར་རྒྱས། སྨིན་གྲོལ་བཀའ་དྲིན་གསོལ་བའི་འོད་འཕྲོས་པས། མུན་བསལ་བློ་ཡི་པད་མོ་ཁ་ཕྱེ་ནས། གདུལ་བྱའི་རི་ལ་ཉེ་བར་ནུབ་ཚུལ་བསྟན། ཤེས་རབ་མཁའ་ལ་ཐབ་ཚོགས་ཆུ་འཛིན་འཁྲིགས། སྤོབས་པའི་གློག་འགྱུ་ཟབ་བརྗིད་འབྲུག་སྒྲ་སྒྲོག །གདུལ་བྱའི་ལོ་ཐོག་རྒྱས་མཛད་ཐུགས་རྗེའི་སྤྲིན། ཆོས་སྐུའི་མཁར་དེངས་མྱ་ངན་འདས་ཚུལ་བསྟན། ཅེས་པས། དེ་ལྟར་སྐུ་གཤེགས་ནས། ཁོང་རྣམས་ཀྱིས་མཆོད་ཡོན་རྒྱུན་མི་འཆད་ཕུལ། བདག་མ་སླེབ་ཀྱི་བར་དུ། གསང་སྒྲོག་དམ་པར་བྱས་ཏེ། རྐང་མགྱོགས་པ་བཏང་བྱུང་ནའང་། བདག་སྦྱིན་བདག་གིས་གོར་ཐེབས་པས་དུས་ལ་མ་ཐོན་བྱུང་བས། དེའི་ཚེ་རྟགས་ཀྱང་། ནམ་མཁའ་ལ་གཡའ་དག་པ་དང་། འཇའ་འོད་ཀྱི་གུར། སྒྲ་དང་ཐུག་ཆོམ་བར་བིར་དུ་བྱུང་། ཁྱད་པར་ཞག་བཞི་སོང་དུས་ཐུགས་དམ་གྲོལ་པའི་རྟགས་དབུ་གཙུག་ཏུ་ཟིལ་པ་ཕྲོམ་ཡེ་བྱུང་འདུག་དུས། ཁོང་རྣམས་ཀྱིས་བཞུགས་ཁྲི་སྟོད་དེ། ཉེར་དགུའི་ཉིན་གདན་འདྲེན་ཞུས་པས། ས་ཆེན་པོ་ཡང་རབ་ཏུ་གཡོས། ཀུན་ཏུ་གཡོས། དེ་ནས་སྐུ་ལ་དར་ཟབ་ལོངས་སྤྱོད་རྫོགས་པའི་རྒྱན་གྱིས་མངའ་གསོལ། ཕྱག་གཉིས་ཐུགས་ཁར་རྡོ་རྗེ་དྲིལ་བུ་འཛིན་པར་མཛད་དེ་བཞུགས་སུ་གསོལ། དུས་བཟང་རྣམས་སུ་གདུང་ལ་དྲི་བཟང་འཐུལ་བ་དང་། གསོལ་བ་བཏབ་པས་རྟོགས་པ་ཁྱད་པར་ཅན་རྒྱུད་ལ་སྐྱེས་ཟེར་རོ། །གཤེགས་ནས་ཞག་ཉེར་གཅིག་ཧོར་ཟླ་གཉིས་པའི་ཉའི་ནུབ་དགོངས་བདག་སྐུ་གདུང་དང་མཇལ། དེ་ནས་ཞག་གཉིས་སོང་བའི་ཚེས་བཅུ་བདུན་གསང་བརྟོལ། གྲ་བཙུན་ཡོན་བདག་རྣམས་ལ་ཡུར་མཇལ་བཏང་བས། ཐམས་ཅད་སྡུག་བསྔལ་གྱི་གཙོན་རར་ཚུད། མྱ་ངན་གྱིས།་འདམ་དུ་བྱིང་། གདུང་ཤུགས་ཀྱི་སྨྲེ་སྔགས་འདོན་ཞིང་མཆི་མ་རླག་གོ། །ཀྱེ་མ་ཀྱེ་ཧུད། པདྨ་འབྱུང་གནས་རྒྱལ་ཚབ་ཉི་མ་སྟེ། །དུས་ཀྱི་རྒྱལ་པོ་བྱི་ལོ་ཤར་བའི་ཚེ། །ཆོ་འཕྲུལ་ཆེན་པོའི་ཟླ་བ་ཉེར་ལྔ་ལ། །སངས་རྒྱས་ཉི་མ་གདུལ་བྱའི་སྣང་ངོར་ནུབ། །ནམ་མཁའ་གཡའ་དག་འཇའ་འོད་གུར་དུ་ཕུབ། །སྒྲ་དང་ཐུབ་ཆོམ་ས་རྣམས་རབ་ཏུ་གཡོས། །འགྲོ་བའི་ཉི་མ་སྟག་ཚང་དག་ཏུ་ནུབ། །དགོས་འདོད་ནོར་བུ་ཆོས་དབྱིངས་རྒྱ་མཚོར་སྟོར། །ཤེས་རབ་སྒྲོན་མེ་དུས་ཀྱི་རླུང་གིས་བསྐྱོད། །སའི་སྐྲག་ཉམས་ཐར་པའི་གྲོང་ཁྱེར་ཞིག །འདི་འདྲའི་བཤེས་གཉེན་རྙེད་པར་ག་ལ་འགྱུར། མི་རེའི་ཁོང་ནས་སྙིང་རེ་བུད་དོ་རྗེ། །འོད་གསལ་ཉི་མ་ནུབ་པར་གྱུར་པ་ལ། །ལྟ་ངན་མུན་པ་སུ་ཡིས་སེལ་ནུས་སམ། །གྲུ་ཆེན་རྒྱ་མཚོར་ཞིག་པར་གྱུར་པ་ལ། །ཆུ་བོ་བཞི་ལས་གང་གིས་སྒྲོལ་བར་ནུས། །བདག་སོགས་རྗེས་འཇུག་བླ་སློབ་གདུལ་བྱ་ཡི། །འཕྲིན་ལས་ཆུ་རྒྱུན་རབ་ཏུ་ཆད་པ་ལ། །གདུལ་བྱའི་མྱུག་གུ་གང་ནས་སྐྱེ་བར་འགྱུར། །ཀྱེ་ཧུད་སྐྱེ་མཆོག་ཆེན་པོ་གང་དུ་གཤེགས། །བདག་སོགས་རྗེས་འཇུག་བུ་སློབ་ཐམས་ཅད་ལ། །རྗེས་སུ་བཟུང་ཞིང་བྱིན་གྱི་བརླབ་ཏུ་གསོལ། །དེ་ནས་རང་གི་བུ་སློབ་རྣམས་ཀྱིས། སྐུ་གདུང་གཞུའམ་བཞུགས་བསྡུར་བས། སྟག་ཚང་བླ་མ། གྲྭ་སྒྲེས་བསོད་དབང་ཕྱུག་སོགས་ལྷོའི་བུ་ཆེན་རྣམས་ནི། གདུང་བཞུགས་ན་གདན་སའི་གཞི་ཡིན་པས། རྗེས་འཇུག་མོས་པའི་རྟེན་དང་། ས་ཕྱོགས་དང་ཡུལ་རིས་སུ་བཀྲ་ཤིས་པ་དང་བྱིན་རླབས་འབྱུང་ཟེར་བ་འདུག་ཀྱང་། བདག་རང་གི་བསམ་ཚོད་ཕྱིས་ཞབས་ཏོག་བསྒྲུབ་མཁན་ཀྱང་ཅི་འདྲ་ཡོང་ཡིན། རང་བྱ་བྲལ་གྱི་ཚུལ་མཐའ་གཅིག་ཏུ་མ་ངེས་པས་བཞུས་པ་ལེགས་བསམ་ཏེ། ཐག་བཅད་དེ་ནུབ་རང་ནས་གཟིམ་ཁང་སྟེང་དུ་དཀྱིལ་འཁོར་སྤུར་ཁང་བཞེངས། སྦྱིན་བསྲེག་མཆོད་པའི་ཡོ་བྱད་རྣམས་བསགས་ནས་བཞུས་པ་དང་། ནམ་མཁའ་གཡའ་དག་པ་དང་། ཤར་ཕྱོགས་ནས་འཇའ་དཀར་རྣམ་བུ་བརྐྱང་པ་ལྟ་བུ་ཟུག་བྱུང་། ཡུར་སྟོན་ཀྱང་རྒྱས་པར་བྱས། དེ་ནས་ཞག་ཉེར་གཅིག་གི་བར་དུ་གཙུག་ལག་ཁང་དུ་དགེ་འདུན་ཆོག་ཤེས་རྣམས་བསྡུས་ཏེ། ཆོ་ག་མཆོད་འབུལ་གསོལ་འདེབས་ཀྱི་ཐུགས་དམ་བཙུགས། བདག་ཅག་ཉུང་འདུས་ཀྱིས་ཀྱང་གདུང་ཁང་གི་སྐུ་མདུན་དུ་མཆོད་འབུལ་མ་ཆག་པར་བྱས། དེ་དུས་ཀྱི་ཐོ་རངས་ཁ་གཅིག་ལ་བདག་གིས་བླ་མའི་རྣལ་འབྱོར་དབང་བཞི་བླངས་རྗེས། གཉིད་དུ་དུམ་ཙམ་སོང་བའི་རྨི་ལམ་དུ། རྗེ་ཉིད་བཞུགས་ཁྲི་སྟེང་དུ་བཞུགས་པ་གཅིག་མཐོང་སྟེ་བསམ་པ་ལ་རྗེ་ཞིང་དུ་གཤེགས་ནས་གདུང་ཀྱང་གཞུས་གྲུབ་པ་ལ། ད་ལན་མཇལ་བྱུང་བ་རྨི་ལམ་ཡིན་པ་འདྲ་སྙམ་སྟེ། རྨི་ལམ་འཛིན་པའི་འདུན་པ་ཡང་ཅུང་ཟད་བྱུང་དུས། ཞལ་ནས་སོག་ཅུས་ཀྱི་དར་ཡོལ་དེ་ཉར་ཅག་གྱིས་གསུངས་པའི་བརྡའ་ཆོས་ཅིག་གནང་བྱུང་། དེར་རྗེས་སྐུ་སྐྱེ་བཞེས་པར་ཨེ་གནང་ཞུས་པས། གསུང་བའི་གྲབས་གཅིག་ལ་གཞན་རྐྱེན་གཅིག་གིས་གཉིད་སད་པར་གྱུར། དེ་ནས་ཆོ་ག་གྲོལ་ཏེ་ཧོར་ཟླ་གསུམ་པའི་ཚེས་བརྒྱད་ལ། ལྷོ་བོད་ཀྱི་གྲྭ་སློབ་བུ་ཆེན་ཐམས་ཅད་ཞུས་འབུལ་ལ་དེ་གོང་དུ་འདུས་ཏེ། དབྱིངས་ཆེ་བ་རྣམས་ལ། རྟེན་མཆོད་ཀྱི་ཐོག་དྲངས་འབུལ་བ་ལྔ་ཚན་སུམ་ཚན་སོགས་བྱས། བྱིན་པོ་གྲྭ་བཙུན་བཞི་བརྒྱ་ཙམ་འཚོགས་པ་ལ། དངོས་པོ་རྟ། ཟངས། གསེར། དངུལ། ལྕགས་ཆ། རས་ཆ། རྣམ་ཕྲུག །དར་རས་སོགས་ལ་སྤྱད་པའི་སྟག་ཚང་གི་ཁལ་རེའི་རྩིས་ཐོབ་པར་བྱས་སོ། །དེ་ནས་གདུང་ཁང་བཀྲོལ་ཏེ། ཆོས་ཀྱི་སྐུར་ཐིམ་པ་ལ། ནམ་མཁའ་གཡའ་དག་པ་ཙམ་མ་གཏོགས་རྟེན་ལྷག་པར་འབྱོན་པར་མ་བཤད་ནའང་། འོན་ཀྱང་གདུལ་བྱ་རྣམས་མོས་པ་བསྐྱེད་ཕྱིར་དུ་རྟེན་ལ། གདོད་ནས་དག་པའི་སྐུ་འགྱུར་མེད་ཐོབ་པའི་རྟགས་སུ། ཕྱག་ངར་ནས་ཀན་ཏུ་བཟང་པོའི་སྐུ་གཅིག །སྐྱེ་བ་མེད་པ་འགགས་མེད་གསུང་མཆོག་ཐོབ་པའི་རྟགས་སུ། དབུ་ཐོད་ལས་ཡི་གེ་ཨ་གཅིག །རྒྱལ་བ་ཀུན་དང་ཐུགས་གཉིས་སུ་མེད་པའི་རྟགས་སུ། གདུང་ཆེ་བ་སྲན་མ་ཙམ་གཅིག་དང་། གཞན་ཡང་རིང་སྲེལ་དཔག་ཏུ་མེད་པ་བྱོན་ནོ། །དེ་ནས་ཟླ་བ་བཞི་པའི་ནང་དུ། དཔོན་མོ་ཆེ་དབང་རྒྱལ་གདན་དྲངས་ཏེ། གཟིར་མལ་གྱི་སྐུ་ལི་མ་ཁྲུ་གང་བ་གཅིག་དང་། གཙུག་ལག་ཁང་གི་སྟེང་དུ་སྤུར་ཁང་གི་ས་དང་གདུང་སོལ་རྣམས་ལས་གྲུབ་པའི་རྣམ་རྒྱལ་མཆོད་རྟེན་ཐོག་ཚད་མ་གཅིག་བཞེངས་ཏེ། དེ་གཉིས་ཀྱི་ནང་དུ་སྐུ་གདུང་རིང་སྲེལ་ཡང་དཔག་མེད་བཞུགས། དཔོན་ཡང་ཡོན་གྱིས་མཉེས་པར་བྱས། དེ་ནས་ཧོར་ཟླ་ལྔ་པའི་ནང་དུ་བོད་དུ་ཡོངས་ཏེ། ཕྱི་རྟེན་བྱང་ཆུབ་མཆོད་རྟེན་ཐོག་སོ་གསུམ་པ་གཅིག་བཞེངས་ཏེ་བྱིན་བརླབས་ཀྱི་རྟེན་ཡང་ཡང་དག་བཞུགས། ངོ་མཚར་གྱི་ལྟས་གདུགས་ཕུབ་ཚེ་གཟོ་བོའི་ཉམས་ལ་རྗེ་རང་གི་ཕྱག་གི་སྙབས་ཏེ་ཕུབ་པའི་ཉམས་སྣང་བྱུང་བ་དང་། འཇའ་ཚོན་གྱི་གུར་ཕུབ་མེ་ཏོག་གི་ཆར་བབ་བོ། །རྗེའི་ཟླ་མཆོད་ཀྱི་སྟེང་དུ་འབྲིང་འཚམས་ལྷོ་བྱང་གི་གྲྭ་སློབ་རྣམས་ལ་འགྱེད་སྐལ་དང་། གྲྭ་ཚང་དགོན་པ་དབུ་རྩེ་རྣམས་སུའང་ཚོགས་མང་ཇ་འགྱེད་ཆས་ཕུལ་ལོ། །དེ་ནས་ཧོར་ཟླ་དྲུག་པའི་ནང་དུ་ནི། སྤྱན་རས་གཟིགས་དབང་བོད་ཡུལ་མིར་སྤྲུལ་སྐྱེ་བ་ཡང་ཡང་དུ་བཞེས་པ། སྐུ་སྐྱེ་བ་བརྒྱད་པ་མི་བསྐྱོད་རྡོ་རྗེའི་དྲུང་དུ། རང་ལ་གང་ཡོད་རྣམས་ཁྱེར་ཏེ་ཕྱིན་པས་གཞིས་ཁ་རིན་དཔུངས་སུ་མཇལ། སྐུ་གསུང་ཐུགས་རྟེན་ཕྱག་དྲིལ་དུང་དཀར་ཆ། ཡོལ་བ་བླ་བྲེས་ཏིང་ཁེབས། མཎྜལ་ཏིང་བདུན་ཚར་སོགས་མཆོད་ཆ་ཚང་མ། གསོལ་དཀར་ཁྲོ་ཟངས་ལ་སོགས་ཐབ་ཆས་ཚང་མ། འཆིབས་པ་ནོར་བུ་རྒྱལ་གྱིས་གཙོ་བྱས་རྟ་ཕོ་བརྒྱད། གཡུ་ཆེན་བཟང་བ་གཅིག་གིས་གཙོ་བྱས་གཡུ་ལྔ། གསེར་ཞོ་གསུམ། འབྲས་ཏང་ཉེར་ལྔ། སྤེན་འདོག་བུབས་ཉི་ཤུ་ལ་སོགས་དར་རས་ཡུག་མང་བ། གྲྭ་བཙུན་དཔོན་སློབ་ཉིས་བརྒྱ་ཙམ་ཡོད་དེ། རང་གི་རས་ལྕགས་ཤུ་གུ། རྣམ་ཕྲུག་སོགས་ཆེ་ཡོད་ཆུང་ཡོད་སྡོམས་ནས་ཕུལ་བས། རྗེ་ཆོས་ཀྱི་དབྱིངས་སུ་ཐིམ་པ་ལ་མཐོ་དམན་མེད་མོད་ཀྱང་། སྤྱིར་ཕན་བདེའི་འབྱུང་གནས་སངས་རྒྱས་ཀྱི་བསྟན་པ་དར་ཞིང་རྒྱས་པ་དང་། སེམས་ཅན་རྣམས་ལ་བདེ་སྐྱིད་འབྱུང་བ་དང་། ཁྱད་པར་རྗེ་གོང་ནས་ནི་དགོངས་པ་ཟག་མེད་གོང་ནས་གོང་དུ་རྫོགས་ཕྱིར། རྒྱལ་བའི་དབང་པོ་ཀརྨ་པས་དབུ་ཞྭ་འཛམ་གླིང་གཡས་བཞག་བཞེས་ཏེ་བསྔོ་བ་ཡང་དག་གནང་། རྗེ་ཐམས་ཅད་མཁྱེན་པ་གཙང་ཕྱོགས་སུ་ཕེབས་ནས་འབུལ་བ་བཟང་ཤོས་སུ་བྱུང་ཟེར་བའི་སྙན་པ་ཕྱོགས་བཅུར་ཁྱབ་པར་གྱུར་རོ། །དེ་ནས་ངུར་སྨིག་སྒྲོན་མ་ལ་དཀར་མེ་བརྒྱ་ཕྲག་ཙམ་ཕུལ། ཡར་མར་གྱི་ལམ་དུ་ཆོས་རྗེ་བསོད་ནམས་མཆོག་གྲུབ་པ་སོགས་ཉང་སྟོད་རོང་ཕྱོགས་མགོ་ཡུལ་ཕྱོགས་སོགས་ཀྱི་བུ་ཆེན་ལྷོར་མ་བྱོན་པ་རྣམ་ལ་རང་རང་གི་བྱིན་རླབས་འབུལ་འགྱེད་ཀྱི་སྐུ་སྐལ་སོ་སོར་ཕུལ། གནས་སྙིང་ཆོས་སྡེར་འབྲས་ཚ་དང་། མཁན་པོའི་དྲུང་དུ་སྐུ་གསུང་ཐུགས་རྟེན། སྟག་གཟིག་གུང་གསུམ་གྱི་འབུལ་བ་བྱས། དེ་ནས་ཟླ་བ་བདུན་པའི་ནང་དུ་ལ་སྟོད་བར་འགྲོག་ཏུ་ཕྱིན་ནས་ཁོང་རྣམས་ལ་ཚོགས་དང་འགྱེད་སྐལ་རྣམས་བྱས། ནང་རྟེན་གྱི་ཟངས་རྒྱུ་རྣམས་ཀྱང་བརྩོན་བསྒྲུབ་འབད་པ་སྟོན། ཟླ་བ་བརྒྱད་པའི་ནང་དུ་ཟར་སྟག་ནས་ཡོངས་ཏེ། བྱང་ཕུག་ཇོ་བོ་ལ་གསེར་ཆབ་གསོལ། སྙན་དར་དཀར་མེ་ཕུལ། གསེར་སྟོན་བཟབ་མ་བྱས། ཧོར་ཟླ་དགུ་པའི་ནང་དུ་འབྲིང་མཚམས་མགོ་ཡུལ་ཕྱོགས་བརྒྱུད་ནས་ལྷོར་སླེབ། བོད་ཕྱོགས་ནས་དད་འབུལ་རྟེན་བཞེངས་ལ་ཕན་པའི་དད་འབུལ་ཀྱང་ཡང་དག་བྱུང་། དེ་དང་མཚུངས་པར་བཟོ་རིག་པའི་གནས་ལ་མཁས་པ་བལ་པོ་ལོ་སྐུ་གླུ་སོགས་བཞི་གདན་དྲངས་ཏེ། ཟླ་བ་བཅུ་པའི་ཚེས་གཅིག་ལ་གཟོ་ཚུགས། ལྷོ་ཕྱོགས་ནས་གྲྭ་བཙུན་ཡོན་བདག་རྣམས་ཀྱིས་གསེར་སོགས་ཀྱི་འབུལ་བ་བློས་མི་འཁྱུད་པ་བྱུང་སྟེ། དཔོན་སློབ་གྲོས་སུ་བསྟུན་ནས། ཨོ་རྒྱན་གྱི་མཁན་པོ་པདྨ་འབྱུང་གནས་ཀྱི་སྐུ་ཁམས་གསུམ་ཟིལ་མནོན་དུ་གྲགས་པ་བརྒྱ་མཐོ་བཅུ་གཅིག་པ་གཅིག་དང་། གསེར་འབུམ་མཐོང་བ་དོན་ལྡན་བརྒྱ་མཐོ་དྲུག་པ་གཅིག །སྐུ་འདྲ་འགྲོ་དོན་མ་གཟོ་ཕུད་མ་གཅིག་རྣམས་གསེར་ཟངས་ལས་གྲུབ་པ། བལ་པོའི་བཟོ་ཁྱད་ཀྱིས་མངོན་པར་མཐོ་བ། གླང་ལོ་ཟླ་བ་དང་པོའི་ཁོངས་སུ་སྐུ་ཆེ་བ་གྲུབ་ཅིང་། དུས་མཆོད་ཆེན་མོ་ཡང་ཤིན་ཏུ་བཟབ་པར་བྱས། ཡོངས་སུ་དྲིལ་བའི་རབ་གནས་དངོས་གཞི། ཟླ་བ་གཉིས་པའི་ཚེས་ཉི་ཤུ་ལ་གཙུགས་ཏེ། དགའ་སྟོན་བཀྲ་ཤིས་རྣམས་ཉེར་ལྔ་ཚུན་ལ་གྲུབ་པར་བགྱིས་སོ། །བལ་པོ་རྣམས་ཡོན་རྫོངས་ཀྱིས་མཉེས་པར་བྱས། ཞིབ་ཏུ་དཀར་ཆག་ཀྱི་ནང་དུ་གསལ། དེ་ནས་གསེར་ལྷག་རྟ་དང་དངུལ་སྤྱད་ལྕགས་དང་དར་རས་སོགས་གང་ཡོད་རྣམས། བོན་པོ་བསོད་ནམས་ཡེ་ཤེས་གྲོགས་མཆེད་ལ་བསྐུར་ཏེ། ལྷ་ས་ཇོ་ཤཱཀ་དྲུང་དུ་གསེར་ཆབ་དཀར་མེ་སྙན་དར་འབུལ་བ་སོགས་གསེར་སྟོན་རྒྱས་པ་བྱས་འདུག །དཔལ་གྱི་བསམ་ཡས་སུ་དཀར་མེ་རྒྱུ་སྣུམ་ནག་གཙོ་ཆེ་བ་མར་ཁལ་བརྒྱའི་རྩིས་ཕུལ་ཞིང་སྙན་དར་སྒྲོན། དགེ་བའི་སྟོབས་ཤིན་ཏུ་རྒྱ་ཆེ་བ་འགྲུབ་བོ། །དཀར་པོ་བ་རབ་འབྱམས་པ་ལའང་རྟ་ཕོ་བཟང་བ་གཅིག་གིས་གཙོས་པའི་ལྔ་ཚན་ཙམ་ཕུལ། དེ་བར་བདག་རྣམས་ཀྱིས་རྒྱུ་དངོས་གང་འདུག་རྣམས་ལྷག་ལུས་མེད་པར་བྱེད་སྙམ་སྟེ། གསུང་རྟེན་ཚབ་ཏུ། མ་ཎི་དུང་ཕྱུར་གཅིག་རེ་ཞིག་བཏང་དགོས་བསམ་ཞིང་། རྗེ་ཞལ་བཞུགས་པའི་དུས་ཀྱང་དགོངས་པ་མ་ཎི་ལ་མཉེས་པ་ཡོད་པས། དགེ་འདུན་བརྒྱ་ཙམ་ལ་དུང་ཕྱུར་བཏང་སྟེ། ཞབས་ཏོག་འབུལ་བ་གྱ་ནོམ་པ་བྱས་ཀུན་མཉེས་པར་གྱུར་ཏོ། །དེ་ནས་བོད་དུ་ཡོངས་ཏེ། ཆོས་རྗེ་གྲུབ་ཆེན་པ། ཆོས་རྗེ་མདོ་ཁྲ་བ། དབུ་མཛད་དགེ་འདུན་རྒྱ་མཚོ། ཆོས་མཛད་ཆོས་རྒྱལ་བ་སོགས་ཀྱིས། ལ་སྟོད་མན་འབྲིང་མཚམས་ཡན་གྱི་གྲྭ་སློབ་རྣམས་ཀྱིས། གུ་རུ་མཚོ་སྐྱེས་རྡོ་རྗེའི་སྐུ་རྒྱ་མཐོ་དྲུག་པ་གཅིག་དང་། སྐུ་འདྲ་རྣམས་གསེར་ཟངས་ལ་གྲུབ་པ། སྤྲུལ་སྐུ་སྟག་རྩེ་བ་གདན་དྲངས་ཏེ་བཞེངས་སུ་གསོལ། བདག་རྣམས་ཀྱིས་ཀྱང་ཆོས་རྗེ་རི་ལུང་སྦུག་པ་དང་། སྤྲུལ་སྐུ་ཏིང་ཁེབ་པ་རྣམས་སྤྱན་དྲངས་ཏེ། ཆོས་སྡིངས་མཆོད་ཁང་དུ་ཞིང་ཁམས་བཅྭོ་ལྔ་ཙམ་བཞེངས། རབ་གནས་དུས་མཚུངས་སུ་ཟླ་བ་བདུན་པའི་ཉེར་བདུན་ལ་བྱས་ཏེ། གནམ་གང་ཚུན་དགའ་སྟོན་དང་བཅས་པ་གྲུབ་བོ། །རྒྱས་པར་དཀར་ཆག་ནས་མཚོན་ནོ། །སྤྲུལ་སྐུ་རྣམས་སོར་སོར་ཡོན་གྱིས་མཉེས་པར་བྱས། དེ་ཡན་ཟླ་མཆོད་ཀྱང་གཞི་བྱེས་གང་དུའང་མ་ཆག་གོ། །ད་དུང་ཀྱང་རང་གི་ཅི་ཡོད་ཐམས་ཅད་བླ་མའི་དགོངས་པ་རྫོགས་ཐབས། རང་གི་ཚོགས་བསག་སྒྲིབ་སྦྱངས་ཁོ་ན་བགྱིད་བསམ་པའི་འདུན་པ་དྲག་པོ་འཆིས་སོ། །རྗེའི་དགོངས་རྫོགས་རྣམས་ཀྱང་རེ་ཞིག་མཐར་ཐོན་ནོ། །ཀྱེ་མ་བྱི་ལོ་ཧོར་ཟླ་དང་པོའི་ཉེར་ལྔ་ལ། །འདྲེན་མཆོག་དམ་པ་ཆོས་ཀྱི་དབྱིངས་སུ་ཐིམ། །དེ་ནས་བཟུང་སྟེ་གླང་ལོ་ཟླ་བ་ནི། །བདུན་པ་མན་དུ་བདག་སོགས་རྗེས་འཇུག་གིས། །དགོངས་རྫོགས་ཟླ་མཆོད་འབུལ་བགྱིས་རྟེན་བཞེངས་གྲུབ། །ལེགས་པ་བགྱིས་པའི་དགེ་བའི་རྩ་བ་འདིས། །དཔལ་ལྡན་བླ་མའི་དགོངས་པ་རྫོགས་པ་དང་། །རྗེས་འཇུག་རྣམས་ཀྱིས་ཚོགས་བསགས་སྒྲིབ་བྱང་ནས། །ཀུན་ཀྱང་དཀྱིལ་འཁོར་གཅིག་ཏུ་འགྲུབ་པ་ཤོག །ཨེ་མ་གདོད་ནས་རྣམ་དག་རྒྱ་མཚོ་ཆེན་པོ་ལ། །སྐུ་གསུམ་ཡོན་ཏན་ཕྲིན་ལས་གཏིང་མཐའ་ཟབ། །བདག་བློ་རྨོངས་པས་རྟོགས་པར་ག་ལ་འགྱུར། །འོན་ཀྱང་དད་མོས་གདུང་ཤུགས་དྲག་པོ་ཡིས། །མྱ་ངན་འདས་པའི་རྣམ་ཐར་ཆུ་ཐིག་ཙམ། །བླང་བའི་དགེ་བས་མཁའ་མཉམ་འགྲོ་བ་ཀུན། །ཀུན་བཟང་བླ་མའི་གོ་འཕངས་མྱུར་ཐོབ་ཤོག ། ཞེས་པ་འདི་ཉིད་ཁོ་བོ་རྣམ་གྲོལ་ཡེ་ཤེས་བཟང་པོས། དཔལ་འབྲས་མོ་བཤོངས་ཀྱི་ནུབ་སྒོ་གངས་ཆེན་མཛོད་ལྔ་སྟག་རྩེའི་ཞོལ